Noteikumu konsolidētā versija 25-TA-2776
Izdrukāts 29.07.2026. 22.54 - 3.0 Redakcija
Noteikumu konsolidētā versija 25-TA-2776
Izdrukāts 29.07.2026. 22.54 - 3.0 Redakcija
Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Sadarbība pārtikas īso piegāžu ķēžu darbības veicināšanai un piedāvājuma nodrošināšanai" atklātu projektu iesniegumu konkursu veidā 2023.–2027. gada plānošanas periodam
Izdoti saskaņā ar Lauksaimniecības un lauku attīstības likuma  5. panta ceturto daļu
I. Vispārīgie jautājumi
· 1. Noteikumi nosaka valsts un Eiropas Savienības atbalsta piešķiršanas kārtību Eiropas Lauksaimniecības fonda lauku attīstībai intervencē "Sadarbība pārtikas īso piegāžu ķēžu darbības veicināšanai un piedāvājuma nodrošināšanai" (turpmāk – intervence) atklātu projektu iesniegumu konkursu veidā.
· 2. Noteikumos lietoti šādi termini:
· 2.1. sadarbības partneri – neatkarīgas līgumslēdzējas puses, kas savā starpā noslēgušas sadarbības līgumu par projekta īstenošanu un nodrošina efektīvu sadarbību;
· 2.2. produktīvās investīcijas – ar projekta mērķi tieši saistīti ieguldījumi materiālajos aktīvos (piemēram, tehnikā, iekārtās un to aprīkojumā), kas pēc projekta īstenošanas var tikt izmantoti saimnieciskajā darbībā un kas tieši nodrošina peļņas gūšanu vai produktu ražošanas procesus;
· 2.3. lauksaimnieks – juridiska vai fiziska persona, kas ražojusi lauksaimniecības produktus un pēdējā noslēgtajā gadā no lauksaimniecības produktu pārdošanas guvusi ieņēmumus vismaz 4000 euro apmērā;
· 2.4. lauksaimniecības produkts – Līguma par Eiropas Savienības darbību I pielikumā minētie lauksaimniecības produkti (izņemot zvejniecības un akvakultūras produktus);
· 2.5. kooperatīvā sabiedrība – lauksaimniecības pakalpojumu kooperatīvā sabiedrība, kas darbojas lauksaimniecības nozarē;
· 2.6. vadošais partneris – sadarbības grupas partneris, kas ir tiesīgs pārstāvēt sadarbības partnerus, iesniegt projekta iesniegumu Lauku atbalsta dienestā (turpmāk – dienests), saņemt atbalstu, kā arī vada projekta īstenošanu un nodrošina priekšapmaksas tālāku novirzīšanu sadarbības partneriem atbilstoši to īstenotajām darbībām;
· 2.7. konsultants – konsultāciju pakalpojumu sniedzējs, kas pilda valsts kopējās lauksaimniecības politikas tīkla sekretariāta funkcijas un visā Latvijas teritorijā sniedz konsultāciju pakalpojumus lauku attīstības un lauksaimniecības nozarē, kā arī īsteno darbības vietējās izcelsmes pārtikas produktu ražotāju un pārstrādātāju atpazīstamībai un popularizēšanai;
· 2.8. īsā pārtikas piegādes ķēde – produkcijas realizācija pārtikas piegādes ķēdē, kurā ir iesaistīts ne vairāk kā viens starpnieks starp lauksaimnieku un gala patērētāju, un vietējā tirgū ar īsu piegādes attālumu;
· 2.9. mazais ekonomikas dalībnieks – saimnieciskās darbības veicējs, kas atbilst Komisijas 2022. gada 14. decembra Regulas (ES) 2022/2472, ar kuru, piemērojot Līguma par Eiropas Savienības darbību 107. un 108. pantu, dažu kategoriju atbalstu lauksaimniecības un mežsaimniecības nozarē un lauku apvidos atzīst par saderīgu ar iekšējo tirgu (Eiropas Savienības Oficiālais Vēstnesis, 2022. gada 21. decembris, Nr. L 327) (turpmāk – regula 2022/2472), I pielikumā noteiktajai mikrouzņēmuma vai mazā uzņēmuma definīcijai;
· 2.10. vietējā rīcības grupa – biedrība vai nodibinājums, kam piešķirts atbalsts vietējās attīstības stratēģijas īstenošanai atbilstoši normatīvajiem aktiem par valsts un Eiropas Savienības atbalsta piešķiršanas kārtību sabiedrības virzītas vietējo attīstības stratēģiju 2023.–2027. gadam sagatavošanai un īstenošanai;
· 2.11. lauksaimniecības produktu pārstrādātājs – saimnieciskās darbības veicējs, kā arī individuālais komersants vai juridiska persona, kas pārstrādā lauksaimniecības produktus;
· 2.12. lauku teritorija – Latvijas teritorija, izņemot valstspilsētas un pilsētas, kurā ir vairāk nekā 5000 iedzīvotāju. Iedzīvotāju skaitu nosaka saskaņā ar Centrālās statistikas pārvaldes datiem par iedzīvotāju skaitu Latvijas administratīvajās teritorijās 2023. gada 1. janvārī.
· 3. Finansējumu intervencei piešķir saskaņā ar Eiropas Parlamenta un Padomes 2021. gada 2. decembra Regulu (ES) 2021/2115, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013 (turpmāk – regula 2021/2115).
· 4. Intervences mērķis ir sekmēt vietējās produkcijas ilgtspējīgu patēriņu, attīstot pārtikas īso piegāžu ķēžu darbību un piedāvājumu pārtikas produktu piegādes un sabiedriskās ēdināšanas pakalpojumu nodrošināšanai, izmantojot vietējās teritorijas iespējas un potenciālu, kā arī sadarbību starp produktu ražotājiem, lai kopīgi virzītu vietējo produktu piedāvājumu tirgū un sekmētu to atpazīstamību.
· 5. Intervencē tiek īstenotas šādas aktivitātes:
· 5.1. pārtikas īso piegāžu ķēžu darbības veicināšana;
· 5.2. produktu virzība tirgū.
· 6. Pieteikšanās atbalstam, projektu iesniegumu un pārskatu vērtēšana, lēmuma pieņemšana, pārskata sniegšana un publiskā finansējuma saņemšana notiek saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai, ciktāl tie nav pretrunā ar šiem noteikumiem.
· 7. Projekta īstenošanas termiņš ir divi līdz pieci gadi no dienas, kad pieņemts lēmums par atbalsta piešķiršanu, bet ne ilgāk kā līdz 2029. gada 30. jūnijam. Lēmumu par atbalsta piešķiršanu saskaņā ar šiem noteikumiem pieņem līdz 2027. gada 31. decembrim.
· 8. Sadarbības partneri sniedz ieguldījumu sadarbības projekta īstenošanā un kopīgi sasniedz izvirzītos rezultātus un dalās projekta riskā.
· 9. Intervencē sniegtais atbalsts par vienām un tām pašām attiecināmajām izmaksām nepārklājas ar atbalstu no citām līdzīgām intervencēm un neiestājas dubultā finansējuma risks.
· 10. Saistītās personas intervencē vērtē saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai.
II. Atbalsta saņemšanas nosacījumi aktivitātē "Pārtikas īso piegāžu ķēžu darbības veicināšana"
· 11. Aktivitātes "Pārtikas īso piegāžu ķēžu darbības veicināšana" mērķis ir attīstīt īsās pārtikas piegādes ķēdes, tā veicinot vietējās produkcijas ilgtspējīgu patēriņu un kopīga piedāvājuma veidošanu vietējā tirgū, jo īpaši publiskās ēdināšanas pakalpojumu sniegšanai, piemēram, izglītības, sociālās aprūpes vai ārstniecības iestādēs.
· 12. Aktivitātē kopīgu darbību īstenošanas nolūkā atbalsta ieguldījumus kopīgai izmantošanai paredzētā tikai vietējas izcelsmes pārtikas produktu uzglabāšanas infrastruktūrā, pamatlīdzekļu iegādē lauksaimniecības produktu pirmapstrādei, pārstrādei un iepakošanai, loģistikā un produkcijas izplatīšanā, kā arī produktu atpazīstamības pasākumu īstenošanu.
· 13. Atbalsta pretendents ir sadarbības grupa, kurā efektīvi sadarbojas lauksaimnieki, lauksaimniecības produktu pārstrādātāji, kooperatīvās sabiedrības, pašvaldības, ēdināšanas pakalpojumu sniedzēji, konsultanti, vietējās rīcības grupas vai citas ieinteresētās personas. Dalībnieku izvēle ir pamatota ar projekta darbībām un mērķiem.
· 14. Atbalsta pretendents atbilst šādiem atbalsta saņemšanas nosacījumiem:
· 14.1. tas veido jaunu sadarbības grupu vai darbojas esošā sadarbības grupā, ko dibinājušas šo noteikumu 13. punktā minētās personas un kurā vismaz pieci sadarbības partneri ir lauksaimnieki vai kooperatīvās sabiedrības. Sadarbības grupas dalībnieki nav saistītās personas šo noteikumu 10. punkta izpratnē;
· 14.2. sadarbības grupā iesaistītie lauksaimnieki un lauksaimniecības produktu pārstrādātāji ir sīkie (mikro), mazie un vidējie komersanti, kas atbilst regulas 2022/2472 I pielikumā noteiktajiem kritērijiem;
· 14.3. starp sadarbības partneriem ir noslēgts sadarbības līgums uz projekta īstenošanas un uzraudzības laiku;
· 14.4. sadarbības grupas projekts ir saistīts ar pārtikas īso piegāžu ķēžu darbības izveidi;
· 14.5. sadarbības grupai ir izstrādāta iekšējā lēmumu pieņemšanas kārtība, kas nodrošina lēmumu pieņemšanas caurskatāmību un novērš interešu konfliktu.
· 14.1 Pašvaldības un ēdināšanas pakalpojumu sniedzēji, kuru dalība sadarbības grupā ir pamatota ar projekta darbībām un mērķiem, var iesaistīties projekta īstenošanā kā sadarbības partneri, lai organizētu un veicinātu sadarbību, bet atbalstu projekta ietvaros nesaņem.
· 15. Projekts un tajā atbalstāmās darbības ir saistītas ar lauksaimniecības produktu uzglabāšanu, pirmapstrādi vai pārstrādi un realizāciju vietējā tirgū.
· 16. Ja atbalsta saņēmējs projekta īstenošanas vai uzraudzības laikā kļūst par kapitāldaļu turētāju komercsabiedrībā vai par kooperatīvo sabiedrību, kas pārņem projekta saistības, nevienam no sadarbības grupas dalībniekiem attiecīgajā komercsabiedrībā vai kooperatīvajā sabiedrībā visu projekta īstenošanas vai uzraudzības laiku nav izšķirošas ietekmes.
· 17. Aktivitātē "Pārtikas īso piegāžu ķēžu darbības veicināšana" ir šādas attiecināmās izmaksas:
· 17.1. projekta tiešās izmaksas:
· 17.1.1. jaunas būvniecības vai esošu būvju pārbūves izmaksas, pamatojoties uz līgumiem ar trešajām personām, ja tā attiecas uz kopīgai lietošanai paredzētas uzglabāšanas vietas izveidi;
· 17.1.2. būvmateriālu iegādes izmaksas, ievērojot būvniecības normatīvos aktus, ja tas attiecas uz kopīgai lietošanai paredzētas uzglabāšanas vietas izveidi;
· 17.1.3. kopīgai lietošanai paredzētu jaunu pamatlīdzekļu un uzglabāšanai vai loģistikai paredzēta programmnodrošinājuma iegādes izmaksas, tai skaitā par jaunu vai mazlietotu specializēto transportlīdzekli, ja tas nav vecāks par 3 gadiem (transportlīdzekļa vecumam jābūt pierādāmam), pārtikas pārvadāšanai un lauksaimniecības produktu pirmapstrādes, pārstrādes un pakošanas iekārtām;
· 17.1.4. ēku, tehnikas, iekārtu un to aprīkojuma nomas maksa projekta īstenošanas laikā, nepārsniedzot projekta īstenošanas termiņu, ciktāl tos izmanto projekta mērķu sasniegšanai. Kopējā nomas maksa projekta īstenošanas laikā nepārsniedz 30 procentu no tehnikas, iekārtu vai to aprīkojuma tirgus vērtības, un tās apmērs ir atkarīgs no nomas perioda projektā. Intervencē nav pieļaujams nomas līgums starp viena projekta sadarbības partneriem;
· 17.1.5. trešo personu sniegto ārējo pakalpojumu izmaksas, ja attiecīgie pakalpojumi tiek izmantoti tikai projekta mērķu sasniegšanai, tai skaitā ārējo pakalpojumu izmaksas, kas saistītas ar informācijas tehnoloģijas pakalpojumiem tikai esošo datubāzu vai tīmekļvietņu būtiskai uzlabošanai;
· 17.1.6. projekta un produktu atpazīstamības veidošanas izmaksas, kas saistītas ar projekta mērķi, piemēram, noieta tirgus un atpazīstamību veicinošu pasākumu organizēšana, vienota atpazīstamības zīmes izveide produktu popularizēšanai un atpazīstamībai, dalība izstādēs, semināros un konferencēs un to organizēšanas izmaksas Latvijā. Ja pasākumu nodrošināšanai tiek izmantoti pakalpojumi (slēgti līgumi par pakalpojumu sniegšanu), to izmaksas uzskatāmas par trešo personu sniegto ārējo pakalpojumu izmaksām, ko sedz saskaņā ar šo noteikumu 17.1.5. apakšpunktā minētajiem nosacījumiem;
· 17.1.7. projekta īstenošanas un vadības personāla atlīdzības izmaksas, kuras saskaņā ar Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai  (turpmāk – regula 2021/1060), 55. panta 1. punktu projekta iesniegumā plāno kā vienu izmaksu pozīciju, piemērojot izmaksu vienoto likmi 10 procentu apmērā no šo noteikumu 17.1.1., 17.1.2., 17.1.3., 17.1.4., 17.1.5. un 17.1.6. apakšpunktā minētajām projekta tiešajām attiecināmajām izmaksām;
· 17.1.8. projekta iesnieguma sagatavošanas izmaksas un vispārējās izmaksas, tai skaitā arhitektu, inženieru un konsultantu honorāri, ekspertīzes, būvuzraudzības un autoruzraudzības pakalpojumu, juridisko pakalpojumu un tehniski ekonomisko pamatojumu izmaksas, kā arī ar projekta sagatavošanu vai īstenošanu tieši saistītās izmaksas par nomas līguma reģistrāciju zemesgrāmatā, piemērojot Zemkopības ministrijas apstiprināto vienotās likmes finansējuma aprēķina metodiku, kas sagatavota atbilstoši regulas 2021/2115 83. panta 1. punkta "d" apakšpunktam;
· 17.2. netiešās attiecināmās izmaksas, kas paredzētas projekta vadības administratīvajām izmaksām projekta mērķa sasniegšanai, vienotas likmes veidā – septiņi procenti no tiešajām attiecināmajām izmaksām atbilstoši regulas 2021/1060 54. panta "a" apakšpunktam, aprēķinā neietverot šo noteikumu 17.1.7. un 17.1.8. apakšpunktā minētās izmaksas.
· 18. Atbalstu par šo noteikumu 17.1.3. apakšpunktā minētajām attiecināmajām izmaksām par lauksaimniecības produktu pirmapstrādes, pārstrādes un pakošanas iekārtu iegādi piešķir, piemērojot Lauku atbalsta dienesta elektroniskās pieteikšanās sistēmas elektronisko rīku (tehnikas un iekārtu katalogs), ko izmanto tehnikas un iekārtu izmaksu standarta likmes noteikšanai.
· 19. Ja iegādājas šo noteikumu 17.1.3. apakšpunktā minēto specializēto transportlīdzekli, ko paredzēts izmantot produktu piegādei no pārtikas produktu izcelsmes (audzēšanas vai ražošanas) un uzglabāšanas vietas, tas atbilst vismaz "Euro 5" vai "Euro V" atgāzu emisijas standartam saskaņā ar Eiropas Parlamenta un Padomes 2007. gada 20. jūnija Regulas (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai I pielikuma 1. tabulā noteiktajām "Euro 5" emisijas robežvērtībām vai normatīvajos aktos par mopēdu, mehānisko transportlīdzekļu, to piekabju un sastāvdaļu atbilstības novērtēšanu noteiktajām "Euro V" emisijas robežvērtībām.
· 20. Īstenojot projektu, atbalsta saņēmējs ir izveidojis īso pārtikas piegādes ķēdi, nodrošinot sadarbības grupā iesaistīto partneru saražoto produktu kopīgu realizāciju vismaz vienā no šādiem veidiem:
· 20.1. noslēgts ilgtermiņa līgums par produkcijas piegādi ēdināšanas nodrošināšanai publiskajās iestādēs, piemēram, izglītības, sociālās aprūpes vai ārstniecības iestādēs;
· 20.2. noslēgts ilgtermiņa līgums par produkcijas piegādi sabiedriskās ēdināšanas pakalpojumu sniegšanai;
· 20.3. kopīga produktu realizācija mazumtirdzniecībā.
III. Atbalsta saņemšanas nosacījumi aktivitātē "Produktu virzība tirgū"
· 21. Aktivitātes "Produktu virzība tirgū" mērķis ir veicināt vietējo pārtikas produktu piedāvājumu virzību tirgū un šo produktu atpazīstamību.
· 22. Aktivitātē kopīgu darbību īstenošanas nolūkā atbalsta:
· 22.1. produktu, tostarp Eiropas Savienības vai dalībvalsts atzītas pārtikas kvalitātes shēmu produktu, atpazīstamības pasākumu īstenošanu;
· 22.2. mazos ekonomikas dalībniekus lauksaimniecības, lauksaimniecības produktu pārstrādes nozarēs, kā arī lauku tūrismā kopīgai produktu virzībai un attīstīšanai tirgū saistībā ar vietējo pārtikas produktu kulināro tūrismu.
· 23. Atbalsta pretendents ir sadarbības grupa, kurā efektīvi sadarbojas lauksaimnieki, lauksaimniecības produktu pārstrādātāji, kooperatīvās sabiedrības, lauku tūrisma pakalpojuma sniedzēji, konsultanti, vietējās rīcības grupas vai citas ieinteresētās personas. Dalībnieku izvēle ir pamatota ar projekta darbībām un mērķiem.
· 24. Atbalsta pretendents atbilst šādiem atbalsta saņemšanas nosacījumiem:
· 24.1. tas veido jaunu sadarbības grupu vai darbojas esošā sadarbības grupā, ko dibinājušas vismaz piecas šo noteikumu 23. punktā minētās personas. Sadarbības grupas dalībnieki nav saistītās personas šo noteikumu 10. punkta izpratnē;
· 24.2. starp sadarbības partneriem ir noslēgts sadarbības līgums uz projekta īstenošanas laiku;
· 24.3. sadarbības grupas projekts ir saistīts ar šo noteikumu 22. punktā minētajām darbībām;
· 24.4. sadarbības grupai ir izstrādāta iekšējā lēmumu pieņemšanas kārtība, kas nodrošina lēmumu pieņemšanas caurskatāmību un novērš interešu konfliktu;
· 24.5. sadarbības partneris, kas ir mazais ekonomikas dalībnieks, ir deklarējis savu dzīvesvietu vai reģistrējis uzņēmumu vai tā struktūrvienību šo noteikumu 2.12. apakšpunktā minētajā lauku teritorijā un tajā visu projekta īstenošanas laiku nodrošina saimniecisko darbību.
· 25. Biedrības un nodibinājumi, konsultanti, vietējās rīcības grupas vai citas ieinteresētās personas, kas nav mazie ekonomikas dalībnieki, bet to dalība sadarbības grupā ir pamatota ar projekta darbībām un mērķiem, var iesaistīties projekta īstenošanā kā sadarbības partneri, lai organizētu un veicinātu sadarbību, bet tiešā labuma guvēji no projekta īstenošanas ir šo noteikumu 2.9. apakšpunktā minētās personas.
· 26. Atbalstu aktivitātē "Produktu virzība tirgū" saņem kā fiksētas summas maksājumu, kas noteikts ar budžeta projekta aprēķina metodi, izmantojot Zemkopības ministrijas apstiprināto metodiku fiksētas summas maksājuma piemērošanai atbilstoši regulas 2021/2115 83. panta 1. punkta "c" apakšpunktam un 2. punkta "b" apakšpunktam.
· 27. Aktivitātē "Produktu virzība tirgū" ir šādas attiecināmās izmaksas:
· 27.1. projekta tiešās izmaksas:
· 27.1.1. kopīgai lietošanai paredzētas mazēkas (līdz 25 kvadrātmetriem) būvniecības vai iegādes un uzstādīšanas, kā arī esošu būvju (līdz 25 kvadrātmetriem) pārbūves izmaksas, ievērojot būvniecības normatīvos aktus, ja tās attiecas uz produktu atpazīstamības veicināšanu;
· 27.1.2. tehnikas, iekārtu un to aprīkojuma nomas maksa projekta īstenošanas laikā, nepārsniedzot projekta īstenošanas termiņu, ciktāl to izmanto projekta mērķu sasniegšanai. Kopējā nomas maksa projekta īstenošanas laikā nepārsniedz 30 procentu no tehnikas, iekārtu vai to aprīkojuma tirgus vērtības, un tās apmērs ir atkarīgs no nomas perioda projektā. Intervencē nav pieļaujams nomas līgums starp viena projekta sadarbības partneriem;
· 27.1.3. trešo personu sniegto ārējo pakalpojumu izmaksas, ja attiecīgie pakalpojumi tiek izmantoti tikai projekta mērķu sasniegšanai, tai skaitā ārējo pakalpojumu izmaksas, kas saistītas ar informācijas tehnoloģijas pakalpojumiem tikai esošo datubāzu vai tīmekļvietņu būtiskai uzlabošanai;
· 27.1.4. produktu atpazīstamības veidošanas izmaksas, kas saistītas ar projekta mērķi, piemēram, noieta tirgus un atpazīstamību veicinošu pasākumu organizēšana, vienota atpazīstamības zīmes izveide produktu popularizēšanai un atpazīstamībai, dalība izstādēs, semināros un konferencēs un to organizēšanas izmaksas Latvijā. Ja publicitātes pasākumu nodrošināšanai tiek izmantoti pakalpojumi (slēgti līgumi par pakalpojumu sniegšanu), to izmaksas uzskatāmas par trešo personu sniegto ārējo pakalpojumu izmaksām, ko sedz saskaņā ar šo noteikumu 27.1.3. apakšpunktā minētajiem nosacījumiem;
· 27.1.5. būvniecības izmaksas atsevišķu labiekārtojuma elementu, stacionāru reklāmas vai informācijas stendu uzstādīšanai;
· 27.1.6. sadarbības partneru darba braucienu un komandējuma izmaksas Latvijā, ja tie saistīti ar sadarbības grupas projektā paredzēto produktu piedāvājumu izpēti vai īstenošanu, atbilstoši normatīvajiem aktiem par kārtību, kādā atlīdzināmi ar komandējumiem un darbinieku darba braucieniem saistītie izdevumi. Izmaksas attiecināmas atbilstoši Finanšu ministrijas izstrādātajām metodikām "Vienas vienības izmaksu standarta likmes aprēķina un piemērošanas metodika 1 km izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai" un "Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai";
· 27.1.7. kopīgai lietošanai ilgtermiņā paredzētu, ar sadarbību saistītu pamatlīdzekļu iegādes, kā arī reklāmas un informācijas objektu izgatavošanas un izvietošanas izmaksas;
· 27.1.8. projekta īstenošanas un vadības personāla atlīdzības izmaksas, ko saskaņā ar regulas 2021/1060 55. panta 1. punktu projekta iesniegumā plāno kā vienu izmaksu pozīciju, piemērojot izmaksu vienoto likmi 10 procentu apmērā no šo noteikumu 27.1.1., 27.1.2., 27.1.3., 27.1.4., 27.1.5., 27.1.6. un 27.1.7. apakšpunktā minētajām projekta tiešajām attiecināmajām izmaksām;
· 27.1.9. projekta iesnieguma sagatavošanas izmaksas un vispārējās izmaksas, tai skaitā arhitektu, inženieru un konsultantu honorāri, ekspertīzes, būvuzraudzības un autoruzraudzības pakalpojumu, juridisko pakalpojumu un tehniski ekonomisko pamatojumu izmaksas, kā arī ar projekta sagatavošanu vai īstenošanu tieši saistītās izmaksas par nomas līguma reģistrāciju zemesgrāmatā, piemērojot Zemkopības ministrijas apstiprināto vienotās likmes aprēķina metodiku, kas sagatavota atbilstoši regulas 2021/2115 83. panta 1. punkta "d" apakšpunktam;
· 27.2. netiešās attiecināmās izmaksas, kas paredzētas projekta vadības administratīvajām izmaksām projekta mērķa sasniegšanai, vienotas likmes veidā – septiņi procenti no tiešajām attiecināmajām izmaksām atbilstoši regulas 2021/1060 54. panta "a" apakšpunktam, aprēķinā neietverot šo noteikumu 27.1.8. un 27.1.9. apakšpunktā minētās izmaksas.
IV. Komercdarbības atbalsta nosacījumu piemērošana aktivitātē "Produktu virzība tirgū"
· 28. Atbalstu aktivitātē "Produktu virzība tirgū" piešķir saskaņā ar regulu 2022/2472, tostarp ievērojot regulas 2022/2472  6. panta 2. punktā minētos nosacījumus.
· 29. Atbalstam piemēro regulas 2022/2472 55. panta 3. punkta "a" apakšpunktā minētos nosacījumus attiecībā uz infrastruktūru un regulas 2022/2472 59. panta 6. punkta "c" un "e" apakšpunktā minētos nosacījumus attiecībā uz pārējām darbībām.
· 30. Regulas 2022/2472 55. panta 5. punkta "c" apakšpunktā minētās attiecināmās izmaksas noteiktas šo noteikumu 27.1.1. apakšpunktā.
· 31. Saskaņā ar regulas 2022/2472 59. panta 12. punkta "f" apakšpunktu attiecināmas ir šo noteikumu 27.1.2., 27.1.3., 27.1.4., 27.1.5., 27.1.6., 27.1.7., 27.1.8. un 27.1.9. apakšpunktā minētās tiešās attiecināmās izmaksas un 27.2. apakšpunktā minētās netiešās attiecināmās izmaksas.
· 32. Dienests:
· 32.1. pieņem lēmumu par atbalsta piešķiršanu vai par atteikumu piešķirt atbalstu. Dienesta lēmuma pieņemšanas diena uzskatāma par atbalsta piešķiršanas dienu;
· 32.2. publicē savā tīmekļvietnē regulas 2022/2472 III pielikumā minēto informāciju saskaņā ar minētās regulas 9. panta 1. punkta "c" apakšpunktu un 3. punktu;
· 32.3. datus par piešķirto atbalstu glabā 10 gadus no dienas, kad ir piešķirts pēdējais atbalsts saskaņā ar šiem noteikumiem;
· 32.4. atbalstu piešķir līdz regulas 2022/2472 64. pantā noteiktā piemērošanas termiņa beigām;
· 32.5. atbalstu nepiešķir:
· 32.5.1. ja uz atbalsta pretendentu attiecas regulas 2022/2472 1. panta 4. punkta "a" apakšpunktā noteiktais Eiropas Komisijas atgūšanas rīkojums;
· 32.5.2. atbalsta pretendentam, kas atbilst regulas 2022/2472 2. panta 59. punktam. To, vai saimnieciskās darbības veicējam pēc kreditora pieprasījuma nav piemērota maksātnespējas procedūra, pārbauda, pamatojoties uz atbalsta pretendenta iesniegto apliecinājumu.
· 33. Piešķirto atbalstu nevar apvienot ar citā atbalsta programmā piešķirto finansējumu par vienām un tām pašām attiecināmajām izmaksām.
· 34. Atbalsta saņēmējs informācijas pieejamību par piešķirto atbalstu saskaņā ar regulu 2022/2472 nodrošina vismaz 10 gadus no atbalsta saņemšanas dienas.
· 35. Ja ir pārkāptas regulas 2022/2472 prasības, dienests pieņem lēmumu par piešķirtā atbalsta atmaksu un atbalsta saņēmējam ir pienākums dienestam atmaksāt saņemto nelikumīgo atbalstu. To atmaksā kopā ar procentiem no līdzekļiem, kas ir brīvi no valsts atbalsta, saskaņā ar Komercdarbības atbalsta kontroles likuma IV vai V nodaļu.
V. Kopīgie atbalsta saņemšanas nosacījumi
· 36. Šo noteikumu 14.3. un 24.2. apakšpunktā minētajā sadarbības līgumā paredz:
· 36.1. sadarbības partneru funkciju sadali projekta īstenošanā, sadarbības partneru pienākumus un atbildību, kā arī nosaka sadarbības grupas vadošo partneri un produktīvo investīciju īpašnieku;
· 36.2. vadošā partnera tiesības pārstāvēt sadarbības grupu, iesniegt projekta iesniegumu dienestā, saņemt priekšapmaksu, kā arī vadīt projekta īstenošanu un nodrošināt priekšapmaksas tālāku novirzīšanu sadarbības partneriem atkarībā no to īstenotajām darbībām;
· 36.3. plānoto kopējo finansējumu, sadarbības partnera projekta daļas finansējumu un sadarbības partnera ieguldījumu sadalījumā pa ieguldījumu veidiem (finansiālais, materiālais vai cilvēkresursu ieguldījums), partneri, kurš koordinē projektu, kā arī norēķinu kārtību starp sadarbības partneriem un saistības, kas izriet no projekta īstenošanas;
· 36.4. iekšējo lēmumu pieņemšanas kārtību, kas nodrošina lēmumu pieņemšanas caurskatāmību un novērš interešu konfliktu;
· 36.5. līguma laušanas nosacījumus;
· 36.6. nosacījumus un kārtību, kādā sadarbības partneris tiek aizvietots ar citu līdzvērtīgu partneri vai izstājas no sadarbības grupas.
· 37. Intervencē ir šādas neattiecināmās izmaksas:
· 37.1. izmaksas primārās lauksaimniecības produkcijas ražošanai, tai skaitā lauksaimniecībā izmantojamās tehnikas iegādes izmaksas;
· 37.2. izmaksas, kas saistītas ar mārketinga pasākumiem konkrēta ražotāja produktu atpazīstamības veidošanai;
· 37.3. procentu maksājumi, maksa par naudas pārskaitījumiem, valūtas maiņas komisijas maksājumi un valūtas kursa svārstību dēļ radušies zaudējumi;
· 37.4. naudas sodi, līgumsodi, nokavējuma procenti un tiesas prāvu izmaksas;
· 37.5. tādu apakšlīgumu slēgšanas izmaksas, kuri mākslīgi un nepamatoti palielina projekta izmaksas un kuros samaksa ir noteikta procentos no kopējām projekta izmaksām;
· 37.6. izmaksas, kas saistītas ar jebkuru piegādi, pakalpojumu vai darbu, par kuru nav īstenota atbilstoša iepirkuma procedūra saskaņā ar normatīvajiem aktiem par iepirkuma procedūras piemērošanu;
· 37.7. tehniskās apkopes, rezerves daļu un ekspluatācijas izdevumi;
· 37.8. nodokļi un nodevas, izņemot pievienotās vērtības nodokli tiem pretendentiem, kas to neatgūst no valsts budžeta;
· 37.9. izmaksas, kas saistītas ar sadarbības partnera ikdienas saimnieciskās darbības nodrošināšanu;
· 37.10. izdevumi, kas saistīti ar jebkuru darbību īstenošanu ārvalstīs;
· 37.10.1 izmaksas, kas saistītas ar pakalpojumu sniegšanu starp viena projekta sadarbības grupas partneriem;
· 37.10.2 jaunas datubāzes un tīmekļvietnes izstrādes izmaksas;
· 37.11. citas izmaksas, kas nav attiecināmas saskaņā ar regulas 2021/2115 73. pantu.
· 38. Atbalstu šajā intervencē nepiešķir par tādām attiecināmām izmaksām, kas ir atbalstāmas citās regulā 2021/2115 minētajās intervencēs.
· 38.1 Ja sadarbības grupa šo noteikumu 16. punktā minētajā gadījumā kļūst par komercsabiedrību vai par kooperatīvo sabiedrību, tā ir uzskatāma par vienu sadarbības grupas partneri un par nākamo projektu kādā no intervences aktivitātēs tā nodrošina  14.  vai 24. punktā minēto atbalsta saņemšanas nosacījumu izpildi.
· 38.2 Sadarbības grupa uzskatāma par jaunu atbalsta saņēmēju, ja sadarbības grupas partneru skaits mainās vairāk nekā par 70 procentiem, šajā skaitā neietverot konsultantus, vietējās rīcības grupas un pašvaldības.
VI. Publiskā finansējuma veids un apmērs
· 39. Aktivitātē "Pārtikas īso piegāžu ķēžu darbības veicināšana" viena sadarbības projekta kopējā attiecināmo izmaksu summa nepārsniedz 500 000 euro, ja projekta mērķis ir saistīts ar kopīga piedāvājuma veidošanu publiskās ēdināšanas pakalpojumu sniegšanai. Ja projekta īstenošanas rezultātā plānoti citi produktu realizācijas veidi, viena projekta kopējā attiecināmo izmaksu summa nepārsniedz 200 000 euro. Ja projektā ir paredzēta atpazīstamības veidošana, kopējā attiecināmo šādu izmaksu summa nepārsniedz 45 000 euro.
· 40. Aktivitātē "Produktu virzība tirgū" viena sadarbības projekta kopējā attiecināmo izmaksu summa nepārsniedz 100 000 euro.
· 41. Plānošanas periodā viena sadarbības grupa var iesniegt vairākus projektus par jaunām aktivitātēm vai darbībām, ja tās ir savstarpēji papildinošas, nodrošinot, ka nevienā no intervences aktivitātēs plānotās darbības un investīcijas savstarpēji nepārklājas un plānotās darbības ir skaidri nodalītas.
· 42. Atbalsta intensitāte ir 65 procenti no attiecināmajām izmaksām, bet atpazīstamības veidošanas pasākumiem – 80 procentu no attiecināmajām izmaksām, tostarp šo noteikumu 17.1.6., 27.1.2., 27.1.3., 27.1.4. un 27.1.6. apakšpunktā minētajām izmaksām, kas saistītas ar produktu atpazīstamības veidošanu, un 100 procentu personāla atlīdzības un netiešajām attiecināmajām izmaksām.
· 43. Publisko finansējumu nepiešķir par darbībām, kuras atbalsta pretendents ir sācis īstenot pirms projekta iesnieguma iesniegšanas dienestā, izņemot izdevumus, kas saistīti ar projekta iesnieguma sagatavošanu, un vispārējām izmaksām.
VII. Pieteikšanās kārtība un iesniedzamie dokumenti
· 44. Lai pieteiktos atbalsta saņemšanai, atbalsta pretendents saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai dienesta elektroniskajā pieteikšanās sistēmā iesniedz šādus dokumentus:
· 44.1. projekta iesniegumu, kurā norāda:
· 44.1.1. informāciju par sadarbības grupu;
· 44.1.2. informāciju par projektu – projekta mērķi un projekta aprakstu, projekta īstenošanas vietu un paredzēto turpmāko darbību aprakstu pēc projekta īstenošanas;
· 44.1.3. ar projektu saistīto finanšu informāciju;
· 44.2. šo noteikumu 14.3. un 24.2. apakšpunktā minētā sadarbības līguma kopiju;
· 44.3. katra sadarbības partnera parakstītu atbalsta pretendenta deklarāciju saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai;
· 44.4. kopā ar projekta iesniegumu vai sešu mēnešu laikā pēc lēmuma pieņemšanas par projekta iesnieguma apstiprināšanu – kredītiestādes, līzinga sabiedrības vai krājaizdevu sabiedrības lēmumu par kredīta piešķiršanu, ja projekta īstenošanai tiks ņemts kredīts, vai dokumentus, kas pierāda naudas līdzekļu pieejamību, ja projekta īstenošanā atbalsta pretendents plāno ieguldīt privātos (izņemot kredītu) naudas līdzekļus, – par projektiem, kuru kopējā attiecināmo izmaksu summa pārsniedz 300 000 euro;
· 44.5. kopā ar projekta iesniegumu vai sešu mēnešu laikā pēc lēmuma pieņemšanas par projekta iesnieguma apstiprināšanu – zemesgrāmatā reģistrēta ilgtermiņa nomas līguma kopiju vai informāciju par zemesgrāmatā ierakstītām apbūves tiesībām vismaz uz septiņiem gadiem no projekta iesnieguma iesniegšanas dienas par nekustamo īpašumu, kurā, īstenojot projektu, paredzēts būvēt jaunas vai pārbūvēt esošās būves vai uzstādīt stacionāros pamatlīdzekļus;
· 44.6. ja paredzēta atsevišķu labiekārtojuma elementu ierīkošana vai tādu pamatlīdzekļu iegāde, kuri nav stacionāri novietojami (ja vien projektā plānotās darbības neīsteno noteiktā telpā), atbalsta pretendents nomas līguma vietā iesniedz saskaņojumu ar nekustamā īpašuma īpašnieku par atsevišķu labiekārtojuma elementu ierīkošanu vai pamatlīdzekļu novietošanu vai uzglabāšanu vismaz septiņu gadu periodā no projekta iesnieguma iesniegšanas dienas;
· 44.7. kopā ar projekta iesniegumu vai sešu mēnešu laikā pēc lēmuma pieņemšanas par projekta iesnieguma apstiprināšanu, ja projektā plānota jauna būvniecība, pārbūve vai būvmateriālu iegāde, – informāciju par būvniecības lietu, kas atbilstoši būvniecības jomu regulējošajiem normatīvajiem aktiem reģistrēta Būvniecības informācijas sistēmā;
· 44.8. iepirkuma procedūru apliecinošus dokumentus saskaņā ar normatīvajiem aktiem par valsts un Eiropas Savienības atbalsta piešķiršanas, administrēšanas un uzraudzības vispārējo kārtību lauku un zivsaimniecības attīstībai, tostarp iesniegtos piedāvājumus konkrētai iegādei.
· 45. Ja nekustamo īpašumu, kurā paredzēts īstenot projektu, atbalsta pretendents nenomā vai nepatapina vai par to neiesniedz dienestā saskaņojumu ar nekustamā īpašuma īpašnieku atbilstoši šo noteikumu 44.6. un 44.5. apakšpunktam, attiecīgajam nekustamajam īpašumam jābūt sadarbības grupas dalībnieka īpašumā vai tam ir noteikta domājamā daļa, un to apliecina ieraksts zemesgrāmatā vai arī zemesgrāmatā ir ierakstītas nekustamā īpašuma apbūves tiesības.
VIII. Atbalsta saņemšanas un vērtēšanas nosacījumi
· 46. Dienests projektu iesniegumus sarindo dilstošā secībā atbilstoši punktu skaitam projektu atlases kritērijos, kas apstiprināti Kopējās lauksaimniecības politikas stratēģiskā plāna 2023.–2027. gadam uzraudzības komitejā, saskaņā ar normatīvajiem aktiem par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai.
· 47. Projektu var ieviest pa posmiem, no kuriem viens ilgst vismaz sešus mēnešus un nevar būt garāks par vienu gadu, nosakot katrā posmā īstenojamos darbus un sasniedzamos rezultātus.
· 48. Lai saņemtu priekšapmaksu, sadarbības grupas vadošais partneris iesniedz dienesta Elektroniskās pieteikšanās sistēmā priekšapmaksas pieprasījumu. Priekšapmaksa nepārsniedz 10 procentu no kopējās attiecināmo izmaksu summas vai 50 procentu no attiecināmo izmaksu summas konkrētajam posmam, ievērojot šo noteikumu 47. punktā minētās prasības.
· 49. Atbalsta saņēmējs starpposma maksājumu par projekta posmu īstenošanu var saņemt ne biežāk kā vienu reizi pusgadā. Lai saņemtu starpposma maksājumu, vadošais partneris iesniedz dienestā maksājuma pieprasījumu kopā ar izdevumus apliecinošiem dokumentiem, izņemot aktivitāti "Produktu virzība tirgū", un pārskatu par projekta posmā īstenotajām darbībām. Aktivitātē "Produktu virzība tirgū" maksājumu saņem, pamatojoties uz budžeta projektā noteikto rezultātu izpildi. Ja rezultāts nav sasniegts, atbalstu nepiešķir.
· 50. Atbalsta saņēmējs vienu reizi kalendāra gadā, sākot ar nākamo gadu pēc projekta apstiprināšanas, dienestā iesniedz pārskatu par projektā īstenotajām darbībām. Pārskats nav jāiesniedz, ja atbalsta saņēmējs saņem šo noteikumu 49. punktā minēto starpposmu maksājumu.
· 51. Pēdējo maksājumu atbalsta saņēmējs saņem pēc projekta iesniegumā paredzēto ieguldījumu īstenošanas un maksājuma pieprasījuma iesniegšanas dienestā.
· 52. Vadošais partneris un sadarbības partneri visus ar projekta īstenošanu saistītos darījumus atspoguļo atsevišķā grāmatvedības uzskaites sistēmā vai ievieš atbilstošu grāmatvedības kodu. Vadošais partneris un sadarbības partneri informāciju par darījumiem iespēju robežās reģistrē elektroniski un dara to pieejamu pēc kompetento dienestu pieprasījuma.
IX. Projekta īstenošanas nosacījumi
· 53. Dienests vērtē plānoto ieguldījumu atbilstību sasniedzamajiem mērķiem, kā arī sasniedzamo mērķu samērīgumu ar kopējo attiecināmo izmaksu apmēru.
· 54. Ja kāds no sadarbības partneriem pārtrauc savu darbību sadarbības grupā, to aizvieto ar citu līdzvērtīgu partneri, kas pārņem aizstājamā sadarbības partnera saistības un pienākumus. Ja produktīvo investīciju īpašnieks vēlas izstāties no sadarbības grupas, tas atmaksā izmaksāto finansējumu par projektā iegādāto produktīvo investīciju, ja neviens no partneriem nepārņem saistības par produktīvo investīciju. Partneru skaits sadarbības grupā nav samazināms, bet sadarbības grupai var pievienoties jauni partneri.
· 55. Ja projekta īstenošanas laikā atbalsta saņēmējs izdara izmaiņas sadarbības grupas sastāvā vai projektā, nemainot tā īstenošanas mērķi, tas jebkuras izmaiņas iepriekš saskaņo ar dienestu.
· 56. Aktivitātē "Pārtikas īso piegāžu ķēžu darbības veicināšana" sadarbības grupas dalībnieki nodrošina produktu izsekojamību no to audzēšanas vietas, izmantojot saimniecības pārvaldības sistēmu.
X. Projekta uzraudzība aktivitātē "Pārtikas īso piegāžu ķēžu darbības veicināšana"
· 57. Projektu uzraudzības periods ir trīs gadi pēc pēdējā maksājuma saņemšanas attiecībā uz projekta laikā iegūtajiem pamatlīdzekļiem vai ar būvniecību saistītajiem ieguldījumiem. Uzraudzības periodā turpinās projekta laikā uzsāktā kopīgā sadarbība un sasniegto rezultātu īstenošana.
· 58. Sadarbības grupas dalībnieki, kas ir lauksaimnieki vai kooperatīvās sabiedrības, visu projekta uzraudzības laiku turpina darbību sadarbības grupā. Pārējie sadarbības grupas partneri uzraudzības laikā var neturpināt dalību sadarbības grupā.
· 59. Produktīvā investīcija ir atbalsta saņēmēja īpašumā, un tā tiek izmantota sadarbības grupas kopīgai darbībai visu projekta uzraudzības laiku.

